Avem iarnă autentică în mai multe zone din țară, deși e sfârșit de martie. A nins abundent de noaptea trecută iar stratul de zăpadă depus este unul considerabil. De altfel, meteorologii au emis un Cod Galben de ninsori și viscol pentru un sfert din țară, valabil până la ora 20:00.
"În Carpații Meridionali și în Carpații de Curbură, vor predomina ninsorile și se va depune strat de zăpadă, local mai consistent. Vântul va prezenta intensificări, cu viteze mai mari în zona înaltă (în general la peste 1700 m) unde rafalele vor depăși 80...90 km/h, viscolind ninsoarea și determinând reducerea vizibilității. Pe parcursul zilei de luni (25 martie) în Dobrogea, estul Munteniei, sud-estul Moldovei, vestul și sudul Olteniei și în sudul Transilvaniei vântul va prezenta intensificări cu viteze în general de 55...65 km/h", a transmis ANM.
Foto: ANM
Elena Mateescu, ANM: Un episod de iarnă de scurtă durată!
Restul regiunilor sunt sub informare meteorologică de vreme rea. Totuși, directorul Administrației Naționale de Meteorologie, Elena Mateescu, vine cu vești bune și spune că vom avea parte de un episod de iarnă de scurtă durată.
"Un episod de iarnă de scurtă durată! Astăzi vom avea o răcire semnificativă și în partea de sud și sud-est a țării, comparativ cu ziua de ieri, când am înregistrat 23 de grade la Turnu Măgurele, 22 de grade în Capitală, valori cu până la 9...10 grade mai ridicate decât mediile specifice datei din calendar.
Astăzi nu vom mai depăși însă, la scara întregii țări, valori de 6...15 grade, poate doar în extremitatea de sud-vest a țării.
Rămâne însă în vigoare atât informarea meteorologică, cât și atenționarea meteorologică de cod galben până în această seară la ora 20:00. Atenționarea de Cod Galben vizează în mod deosebit ninsorile în zona montană înaltă, cu strat de zăpadă local mai consistent în Carpații Meridionali și de Curbură și la cote de peste 1700 m, rafale care pot depăși 80-90 km/h, viscolind ninsoarea.
Când se va încălzi vremea
Nu în ultimul rând, informarea meteorologică ce vizează precipitații în cea mai mare parte a țării, local moderate de cantitativ, cu valori de cantități de apă de 10-15 l/mp, chiar 25-30 l/mp. Din punct de vedere termic, astăzi, așa cum menționam, se va simți o răcire și în zona de sud și sud-est a țării.
Vremea se va încălzi de mâine însă, când vom vorbi de maxime între 12 până la 17 grade.
De asemenea, din a doua parte a săptămânii și spre finalul acesteia este posibil să depășim chiar 20 de grade, inclusiv în Capitală 21 de grade", a explicat Elena Mateescu la Antena 3 CNN.
Fiți la curent cu ultimele noutăți. Urmăriți DCNews și pe Google News